Ekspozita “Gogeni: Krijuesi i Miteve” ndiqet me interes në Uashington
Mitet bazë Gogeni i merrte nga letërsia dhe filozofia e Perëndimit, por ato fuqizohen nga ide dhe burime joperëndimore
Galeria Kombëtare e Artit në Uashington në bashkëpunim me Galerinë e Artit Modern Tejt të Londrës kanë hapur kohët e fundit ekspozitën “Gauguin: Maker of Myth”, “Gogeni: Krijuesi i Miteve”. Në ekspozitë paraqiten punime të piktorit francez, Pol Gogen. Gazetarët e Zërit të Amerikës, Katarina Radoviç dhe Xhorxhe Putiç vizituan ekspozitën dhe përgatitën këtë kronikë. Kuratorja Meri Morton thotë se ekspozita “Gogeni: Krijuesi i Miteve” e merr frymëzimin nga artisti si shkrimtar, më tepër se sa artisti si piktor: Sipas kuratores Morton, mitet bazë Gogeni i merrte nga letërsia dhe filozofia e Perëndimit, por ato fuqizohen nga ide dhe burime joperëndimore. Punimet e paraqitura trajtojnë çështje universale. Por ato i përkasin të gjitha kohërave dhe janë të hapura për interpretime, shpjegon Meri Morton. Një shembull është skulptura e Ovirit. Gogen trajton temat e mitologjisë, disa prej tyre plotësisht fryt i imagjinatës së tij. Ai ishte përfshirë nga ideja e artistit që është krijues, por njëkohësisht edhe shkatërrimtar, ndërsa lufton me demonët e tij personalë. Ai e identifikon veten me Ovirin në mënyrë të drejtpërdrejtë. Gogeni ishte gjithashtu i famshëm si njeri ëndërrimtar, në dashuri me botën shpirtërore. Vepra e Gogenit shpesh fokusohet tek roli i grave në botë dhe në kulturën njerëzore. Ai mendonte se gratë kishin një botë të tellë shpirtërore dhe se për këtë arsye nuk vlerësoheshin sa duhet nga qytetërimi perëndimor. Artisti u përpoq të shprehte përmes veprës së tij një ëndër ku dallohen qartë gratë, parajsa dhe roli i tij për ta ngritur nga humnera shoqërinë perëndimore, në një shoqëri në njerëzore, kuptimplotë, autentike dhe të vërtetë. Vija ndarëse mes realitetit dhe krijimit të fantazisë është tepër e hollë në paraqitjen e jetës nga Pol Gogeni. Kuratorja Morton thotë se ai është një nga artistët themelues të modernizmit në pikturë, skulpturë dhe në artin e shkruar. Kuratorja Meri Morton arrin në përfundimin se Galeria Kombëtare e Artit dëshiron që përmes ekspozitës, vizitorët të shohin përtej imazheve mahnitëse të Pol Gogenit, duke zbuluar mesazhin që artisti donte të përçonte përmes veprës së tij.